Tholana o ile a ya bookelong go bona mogweragwe. Ya ba gona Mmagauta a mo utollelago tša bophelo bja gagwe le Theledi. A mmotša le se se diregilego gore Theledi a mo hlabe ka thipa. Tholana a elelwa maitshwaro a Theledi mohlang wola seyalemoya se bega kgobalo ya Mmagauta. "Mogwera, gape ga se wena kgwele ya dinao." "Theledi ke be ke mo rata, Tholana." "Theledi ga se monna a le tee mo lefaseng. Ga ba kaaka mo Gauteng. Hlala mpša wena! Pele letšatši le sobela o tla ba o ikhweleditše yo mongwe." "Tholana, mo Gauteng ga ke sa go nyaka. Ke a tloga, Theledi a ka mpheleletša. "O tla hwetša a šetše a hlahletšwe kgolegong." "O tla hlahlelwa ke mang maphodisa a sa tsebe gore ke hlabilwe ke yena" "Kganthe ga se wa ba botša" "Nna ke a boifa. Le gona Theledi ke ke sa mo rata." "Bjale o rileng ge o efa setatamente" "Ke rile ke hlabilwe ke kwefa e nyaka tšhelete." "O setlatla. Nna ke ya go botša makgowa a gago gore Theledi a ye kgolegong." "Ge ke etšwa mo bookelong ke hlabela pele. Theledi o tla swarwa nna ke se sa nkga mo?